ગુજરાતમાં છેલ્લા કેટલાક સમયથી ચાલી રહેલા પટેલોના અનામત આંદોલનથી ચિંતિત બનેલા મુખ્યપ્રધાન આનંદીબહેન પટેલે બુધવારે રાજ્ય પ્રધાનમંડળની બેઠક બાદ સિનિયર પ્રધાનો સાથે ચર્ચા- વિચારણા કરી હતી. ત્યારબાદ પત્રકારો સમક્ષ સરકારી પ્રવક્તા- પ્રધાન મારફત જણાવાયું હતું કે, આંદોલનકારીઓ સાથે ચર્ચા કરવા માટે સરકારનું મન ખુલ્લું છે, સરકાર આંદોલનકારીઓને તેમના પ્રશ્નો રજૂઆતો માટે યોગ્ય પ્લેટફોર્મ ઉપર આવી મંત્રણા કરવાનું આમંત્રણ આપે છે. પ્રધાન મંડળમાં સૌથી વધુ પટેલ સમાજના અડધો ડઝન જેટલા પ્રધાનોના સમાવેશ સાથે પટેલ સરકાર તરીકે છાપ ધરાવતી આનંદીબહેનની સરકારે પહેલીવાર આંદોલનકારીઓ સાથે સીધી વાતચીત કરવાની તૈયારી દર્શાવી છે.